Romance | Liefdesverhale blog
October 4, 2016 October 24, 2016 ~ nbliefdesverhale	~ Leave a comment
Susan Pienaar, skrywer van September se boek van die maand Onbeteuelde liefde, het so 'n paar vrae oor haar liefdesverhaal beantwoord:
Waarom het jy besluit om jou heldin in Onbeteuelde liefde, Isabella Santarelli, half-Italiaans te maak? Is daar iets van die Italiaanse kultuur wat jou aantrek?
Die raamwerk en karakters en my plot was uitgewerk voor ek met navorsing kon begin het. Isabella is 'n beroemde model en vir die verhaal om te kon werk, moes sy vir 'n paar jaar lank nie in Suid-Afrika kom kuier het nie.
In my navorsing oor die modewêreld in die buiteland het ek ontdek dat Italiaanse modelle van die gewildste ter wêreld is.
Hul kultuur: Italianers is meestal vurig en passievol, net soos Isabella.
Die grootste gedeelte van jou verhaal speel egter in die Vrystaat af. Jy het self lank in Bethlehem gebly. Vind jy die omgewing bekoorlik?
Die Vrystaat se oop ruimtes en stilte lê my na aan die hart. En die kosmos! Bethlehem is eintlik deesdae 'n moderne stad.
Vertel ons 'n bietjie van die navorsing wat jy moes doen oor opleidingskampe vir perderuiters en oor die teel van renperde, die agtergrond waarteen hierdie liefdesverhaal afspeel.
Navorsing is vir my die heel belangrikste element en word eerste gedoen voor ek daadwerklik kan begin skryf. In Suid-Afrika en Namibië is daar heelwat boere wat met Arabier en ander volbloedperde teel, dus moet my feite 100% korrek wees. Wat sou ons sonder Google gedoen het? En die Landbou-weekblad! Ek het darem ook met mense gesels wat met boerperde teël en daelange langafstand-uithouritte in groepe aflê.
Het jy self so 'n bietjie op jou held, Nicholas Burger, die renperdteler, verlief geraak? Hoekom?
O, beslis! Nicholas is 'n perdeteler, veearts en suksesvolle sakeman met deursettingsvermoë – als dinge wat ek hoog op prys stel – en daarby is hy ook hartbrekend aantreklik. Sy behulpsaamheid en geduld en respek waarmee hy Isabella se ietwat langdradige pa behandel, is een van die baie redes hoekom ek saam met Isabella op Nicholas verlief geraak het.
Jy skryf vir die Satyn- sowel as die Hartklop-druknaam. Verskil jou benadering wanneer jy vir die verskillende drukname skryf? Hoe verskil dit?
My benadering verskil nie radikaal nie . . . Satyn- sowel as Hartklop se verskillende beroepe word gebruik om spanning tussen die held en heldin se fisiese aantrekking, verskillende opinies en argumente deur te vervleg. Dokters en veral chirurge het soms tot 13 jaar of langer studeer, met min slaap klaargekom en sit met duisende rande studieskuld wat afbetaal moet word, dus het hulle oor die algemeen 'n chip op die skouers. Hulle verdien hul outoriteit en geld en status.
Laastens, maar nie die minste nie: Watter boeke lê op die oomblik op jou boekrak?
O jitte, ek het drie yslike volgepakte boekrakke. Ek lees wyd. Op my spieëlkas lê Afrikaanse en Engelse boeke wat ek onlangs aangeskaf het en nog sal lees. Op die kassie langs my bed is daar: LEEF uit die KRAG van GOD deur Solly Ozrovech. My Bybel. Gone Girl deur Gillian Flynn. The Fountainhead deur Ayn Rand.